วิตกหุ้นจีนทรุดฉุดตลาดหุ้นยุโรปร่วงหนัก
ตลาดหุ้นยุโรปปิดร่วงลงอย่างหนักเมื่อคืนนี้ (4 ม.ค.) เนื่องจากนักลงทุนวิตกกังวลหลังจากตลาดหุ้นจีนทรุดฮวบลงเมื่อวานนี้ จนส่งผลให้ตลาดหุ้นทั่วโลกร่วงระนาว นอกจากนี้ ตลาดหุ้นยุโรปยังได้รับแรงกดดันจากสถานการณ์ตึงเครียดระหว่างอิหร่านและซาอุดิอาระเบีย
5 ม.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 2.5% ปิด (4 ม.ค.) ที่ 356.66 จุด, ดัชนี CAC-40 ตลาดหุ้นฝรั่งเศสปิดที่ 4,522.45 จุด ลดลง 114.61 จุด หรือ -2.47%, ดัชนี DAX ตลาดหุ้นเยอรมันปิดที่ 10,283.44 จุด ร่วงลง 459.57 จุด หรือ -4.28% และดัชนี FTSE 100 ตลาดหุ้นลอนดอนปิดที่ 6,093.43 จุด ลดลง 148.89 จุด หรือ -2.39%
ตลาดหุ้นยุโรปร่วงลงตั้งแต่ตลาดเปิดทำการ เนื่องจากนักลงทุนตื่นตระหนกต่อการร่วงลงอย่างหนักของตลาดหุ้นจีนเมื่อวานนี้ ซึ่งเป็นผลมาจากดัชนีผู้จัดการฝ่ายจัดซื้อ (PMI) ภาคการผลิตของจีน ซึ่งมาร์กิตจัดทำร่วมกับไฉซินในเดือนธ.ค.ลดลงสู่ระดับ 48.2 จาก 48.6 ในเดือนพ.ย. โดยตัวเลขที่ต่ำกว่า 50 บ่งชี้ว่าภาคการผลิตของจีนหดตัวลง การร่วงลงอย่างหนักของตลาดหุ้นจีนได้ฉุดตลาดหุ้นอื่นๆทั่วโลกดิ่งลงด้วย นอกจากนี้ ยังทำให้ตลาดหลักทรัพย์ของจีนตัดสินใจใช้เซอร์กิต เบรกเกอร์ หลังจากที่ดัชนีเซี่ยงไฮ้คอมโพสิตร่วงลงรุนแรงถึง 7%
ขณะเดียวกัน ตลาดหุ้นยุโรปยังได้รับแรงกดดันจากสถานการณ์ตึงเครียดระหว่างอิหร่านและซาอุดิอาระเบียซึ่งเป็นสองมหาอำนาจในตะวันออกกลาง หลังจากที่ทางการซาอุดิอาระเบียสั่งประหารชีวิตนักโทษคดีก่อการร้าย 47 ราย รวมถึง นิมร์ อัลนิมร์ นักการศาสนาชื่อดังชาวชีอะห์ ซึ่งเป็นผู้อยู่เบื้องหลังเหตุการณ์ประท้วงต่อต้านรัฐบาลเมื่อปี 2554 เหตุการณ์ดังกล่าวส่งผลให้กลุ่มผู้ประท้วงชาวอิหร่านได้ก่อเหตุโจมตีสถานทูตและสถานกงสุลของซาอุดิอาระเบียในกรุงเตหะราน จนเป็นเหตุให้ซาอุดิอาระเบียประกาศตัดความสัมพันธ์ทางการทูตกับอิหร่าน
ตลาดหุ้นเยอรมนีร่วงลงเกือบ 460 จุด หลังจาก สำนักงานสถิติแห่งชาติของเยอรมนีรายงานว่า ดัชนีราคาผู้บริโภค (CPI) ทรงตัวในเดือนธ.ค. เมื่อเทียบรายเดือน และขยับขึ้น 0.2% เมื่อเทียบรายปี ต่ำกว่าระดับ 0.4% ที่นักวิเคราะห์คาดการณ์ไว้
หุ้นกลุ่มรถยนต์ร่วงลงอย่างหนัก โดยหุ้นเดมเลอร์ เอจี ร่วงลง 5.1% หุ้นคอนติเนนตัล เอจี ดิ่งลง 4.1% หลังจากบริษัทเปิดเผยยอดขายชะลอตัวลง ขณะที่หุ้นเฟียต ไคร์สเลอร์ ออโตโมบิลส์ ร่วงลง 4.9%